Der er natten til torsdag stjålet en mængde smertestillende piller fra Løkken Apotek.

- Det er ikke meget, der er stjålet, heldigvis, men de er gået målrettet efter smertestillende piller, siger apoteker Jesper Nordskjold fra Løkken Apotek. Tyve brød ind på apoteket omkring klokken 1.40 og kom ind ved at liste en rude af. Apopteket har installeret overvågningskamera, hvorfor de to tyves færden er optaget. Politiet oplyser, at den ene gerningmand var iført en hvid hættetrøje med et stort buet logo og sorte bukser med hvide striber, og så havde han et hvidt klæde foran ansigtet. Den anden tyv var klædt i sort. Nordjyllands Politi vil gerne i kontakt med eventuelle vidner eller folk, der har kendskab til indbruddet.